Endelig rapport fra høringskonsulenten (1)

Sag AT.40299 — Lukkesystemer

(EØS-relevant tekst)

(2021/C 40/05)

Udkastet til afgørelse, der er rettet til Magna (2), Brose (3) og Kiekert (4) (samlet benævnt »parterne«), vedrører to samlede og vedvarende overtrædelser af artikel 101 i TEUF og artikel 53 i aftalen om Det Europæiske Økonomiske Samarbejdsområde (»EØS«), der omfatter EØS-området.

De to overtrædelser er beskrevet som aftaler og/eller samordnet praksis, hvorved deltagerne koordinerede deres prispolitik og udvekslede følsomme forretningsoplysninger med henblik på at mindske den konkurrencemæssige usikkerhed i forbindelse med salg af dørmoduler og ruderegulatorer (første overtrædelse) samt låse og anslag (anden overtrædelse) til visse fabrikanter af personbiler i EØS (5). I udkastet til afgørelse konstateres det, at Magna deltog i begge overtrædelser, mens Brose kun deltog i den første overtrædelse, og Kiekert kun deltog i den anden overtrædelse.

Den 9. juli 2019 iværksatte Kommissionen proceduren efter artikel 2, stk. 1, i forordning (EF) nr. 773/2004 (6) mod parterne.

Efter forligsforhandlinger (7) og forligsindlæg (8) i henhold til artikel 10a, stk. 2, i forordning (EF) nr. 773/2004 vedtog Kommissionen den 30. juni 2020 en klagepunktsmeddelelse, der var rettet til parterne.

I deres respektive svar på klagepunktsmeddelelsen bekræftede parterne i henhold til artikel 10a, stk. 3, i forordning (EF) nr. 773/2004, at klagepunktsmeddelelsen afspejlede indholdet i deres forligsindlæg, og at de derfor fortsat ønskede at følge forligsproceduren.

Jeg har i overensstemmelse med artikel 16 i afgørelse 2011/695/EU undersøgt, om udkastet til afgørelse kun omhandler klagepunkter, som parterne har haft mulighed for at fremsætte bemærkninger til. Det konkluderer jeg, at det gør.

På baggrund heraf og i betragtning af, at parterne ikke har fremsat anmodninger eller klager til mig (9), finder jeg, at alle parternes proceduremæssige rettigheder i denne sag er blevet respekteret.

Bruxelles, den 24. september 2020. Wouter WILS

(1) I henhold til artikel 16 og 17 i afgørelse 2011/695/EU vedtaget af formanden for Europa-Kommissionen af 13. oktober 2011 om høringskonsulentens funktion og kompetenceområde under behandlingen af visse konkurrencesager (EUT L 275 af 20.10.2011, s. 29).

(2) Magna International Inc., Magna Closures S.p.A., Magna Mirrors Holding GmbH og MAGNA International Europe GmbH (samlet benævnt »Magna«).

(3) Brose Beteiligungs-Kommanditgesellschaft, Coburg, Brose Beteiligungs-Kommanditgesellschaft II, Coburg, Brose Fahrzeugteile SE & Co. Kommanditgesellschaft, Bamberg (tidligere benævnt Brose Fahrzeugteile GmbH & Co. Kommanditgesellschaft, Bamberg), Brose Fahrzeugteile SE & Co. Kommanditgesellschaft, Coburg (tidligere benævnt Brose Fahrzeugteile GmbH & Co. Kommanditgesellschaft, Coburg) og Brose Verwaltung SE, Coburg (tidligere benævnt Brose Verwaltungsgesellschaft mbH, Coburg) (samlet benævnt »Brose«).

(4) Kiekert AG (»Kiekert«).

(5) Den første overtrædelse fandt sted fra den 12. august 2010 til den 21. februar 2011. Den anden overtrædelse fandt sted fra den 15. juni 2009 til den 7. maj 2012.

(6) Kommissionens forordning (EF) nr. 773/2004 af 7. april 2004 om Kommissionens gennemførelse af procedurer i henhold til EF-traktatens artikel 81 og 82 (EUT L 123 af 27.4.2004, s. 18).

(7) Der blev afholdt forligsmøder mellem den 10. september 2019 og den 26. marts 2020.

(8) Parterne indgav deres formelle anmodninger om forlig mellem den 7. og den 17. april 2020.

(9) I henhold til artikel 15, stk. 2, i afgørelse 2011/695/EU kan parter, der i kartelsager indleder forligsforhandlinger efter artikel 10a i forordning (EF) nr. 773/2004, på et hvilket som helst tidspunkt under forligsproceduren henvende sig til høringskonsulenten for at sikre, at de på effektiv vis kan udøve deres proceduremæssige rettigheder. Se også punkt 18 i Kommissionens meddelelse 2008/C 167/01 om forligsprocedurer med henblik på vedtagelse af beslutninger i henhold til artikel 7 og artikel 23 i Rådets forordning (EF) nr. 1/2003 i kartelsager (EUT C 167 af 2.7.2008, s. 1).